  Туспуктэм: vk.com (Можга ШУНДЫОС) Анжелика Тихонова корреспондент 18-22 пӧсьтолэзе Можгаын удмурт азьветлӥсь пиналъёслы «Егит тулкым» лагерьлэн сменаез ортчиз. Отчы Можга, Алнаш, Кизнер, Вавож, Пичи Пурга ёросъёсысь но Можга карысь 40 нылъёс но пиос пыриськизы. Со сярысь ивортодэтъя «Удмуртия» агентстволэн корреспондентэзлы сменалэн радъясез, Можга ёросысь лулчеберетъя управлениысь калык творчествоя ёзэтэн кивалтӥсь Надежда Сапожникова вераз. Туэ «Егит тулкым» 13-тӥ арзэ ортчиз но куать ӧръёсъя ужаз: кырӟан, SMM, театр, калык творчество, киужан но эктон. Пиналъёсты Можга ёросысь лулчеберет удысысь но «Шунды» огазеяськонысь ӧнерчиос дышетӥзы. Соос нуналлы быдэ 9 часысен 12 часозь ас ӧръёссыя тодон-валан люказы: кырӟасьёс кырӟазы, эктӥсьёс эктӥзы, SMM ӧре пыриськисьёс постъёс гожъязы, киужасьёс удмурт синпель кузьымъёс лэсьтӥзы, театр ӧре ветлӥсьёс удмурт спектакль пуктӥзы, калык творчествоя ӧре сюремъёс – крезен шудыны дышетскизы. Надежда Сапожниковалэн кылъёсызъя, лагерьлэн ужпумез – пиналъёслы удмурт лулчеберетэн висён пыӵатон. « Ми доры лыкто на ай возьдаськись пиналъёс, гуртысь пиналъёс. Ми соослы асьсэлы оскон пыӵатӥськом, соос шаплыесьгес луо ми дорын. Соос кутско висьыны удмуртэн. Ӟуч пиналъёсты но кутӥськом. Соос милям ньыль нунал куспын удмурт кылэз но дышето, удмурт кылын вераськыны кутско » Надежда Сапожникова, «Егит тулкым» лагерьлэн сменазэ радъясь Радъясь пусъе, нылпиос одӥг пол «Егит тулкыме» сюро ке, бӧрысь арысь аре 18 арес тырмытозязы ветло. « Туж соослы кельше. Малы смена сыӵе пичи шуо. Нош ик лыктэмзы потэ » Надежда Сапожникова, «Егит тулкым» лагерьлэн сменазэ радъясь Пусъём, смена ӵоже пиналъёс дышетскем сяна, шутэтскизы-шулдыръяськизы но. Ӧнерчиос нуналаз куинь пӧртэм ужрадъёс радъяллязы. Туэ соос воршудъёслы, калык творчестволы сӥземын вал. Со сяна, Россиын Калыкъёслэн лулчеберет кылёсбурзылэн арез улсын нылпиосын удмурт сям-йылолъёсты но ортчытӥзы. Озьы, соосты армие келян, сюан но вожодыр сямъёсын тодматӥзы. Сменаез йылпумъяса, пиналъёс йылпумъясь концерт пуктӥзы. Тодэ вайытом, та дыре «Шундыкар» лагере сюрон понна куриськонъёсты люкало. Тегъёс: Удмуртия Можга удмуртъёс пиналъёс Шунды  